**Elina Rouhiainen** (s. 25. maaliskuuta 1988 Vantaa) on suomalainen lasten- ja nuortenkirjailija, joka tunnetaan erityisesti kirjasarjoistaan *Susiraja* ja *Väki*. Hän on kuvaillut kirjallisuuttaan nuorille suunnatuksi spekulatiiviseksi fiktioksi, paranormaaliksi romantiikaksi tai urbaaniksi fantasiaksi.

Elämä
-----

Rouhiainen syntyi Vantaalla vuonna 1988. Hänen vanhempansa erosivat hänen ollessaan 7-vuotias. Tämän jälkeen hän asui äitinsä ja siskonsa kanssa. Hänen äitinsä työskenteli siivoojana ja hänen isänsä joutui työttömäksi, minkä vuoksi perheellä oli taloudellisesti tiukkaa. Rouhiainen harrasti muodostelmaluistelua kilpatasolla, mikä oli perheelle suuri taloudellinen panostus. Rouhiainen lopetti luistelun 18-vuotiaana.

Rouhiainen valmistui ylioppilaaksi Kallion ilmaisutaidon lukiosta 2007. Lukion jälkeen hän aloitti opinnot Jyväskylän yliopiston liikuntatieteellisessä tiedekunnassa toivoen mahdollisuutta hyödyntää taustaansa kilpaluistelijana. Hän huomasi kuitenkin pian, ettei opiskelupaikka ollut hänelle sopiva. Opintoihin liittyvää epävarmuuttaan hän purki lukemalla yhdysvaltalaista fantasiakirjallisuutta vampyyreista ja ihmissusista.

Syksyllä 2009 Rouhiainen aloitti sosiologian opinnot Helsingin yliopistossa ja kirjoittamisen perusopinnot Jyväskylän yliopiston avoimessa yliopistossa. Saman vuoden lopulla hän alkoi työstää ensimmäistä romaaniaan. Syksyn 2010 hän vietti vaihto-opiskelijana Dublinin Trinity Collegessa, minkä jälkeen hän tarjosi käsikirjoitusta kustantamoon ja solmi siitä Tammen kanssa kustannussopimuksen.

Rouhianen valmistui valtiotieteiden maisteriksi keväällä 2017. Hänen pro gradu -tutkielmansa käsitteli sukupuolikäsitystä transihmisistä kertovissa henkilökuvissa. Valmistumisensa jälkeen hän on työskennellyt täysipäiväisenä kirjailijana.

Tuotanto
--------

Rouhiaisen neliosainen *Susiraja*-sarja ilmestyi vuosina 2012–2015. Sarjaan kuuluvat osat *Kesytön* (2012), *Uhanalainen* (2013), *Jäljitetty* (2014) ja *Vainuttu* (2015). Kirjasarja alkaa, kun helsinkiläinen Raisa muuttaa fiktiiviseen Kainuussa sijaitsevaan Hukkavaaran kylään ja ihastuu samaa koulua hänen kanssaan käyvään Mikaeliin. Juoneen liittyy ihmissusia, ja Rouhiainen on kuvaillut sarjaa paranormaaliksi romantiikaksi.

Rouhiaisen *Väki*-trilogia ilmestyi vuosina 2017–2020. Trilogian muodostavat teokset *Muistojenlukija* (2017), *Aistienvartija* (2018) ja *Unienpunoja* (2020). Trilogian päähenkilö on 16-vuotias Kiuru, joka on taustaltaan romani ja asuu Helsingin Vuosaaressa. Hänellä on erityiskyky nähdä ihmisten muistot lintuina. Trilogian myöhempien osien tapahtumia sijoittuu myös muun muassa Pohjois-Irlantiin. *Muistojenlukija* sai Topelius- ja Kuvastaja-palkinnot vuonna 2018. Teos oli myös Tulenkantaja-palkintoehdokkaana. Tuotantoyhtiö Moskito Television ja viihdeyhtiö Kaiken Entertainment hankkivat vuonna 2018 *Väki*-trilogian tuotteistus- ja tv-oikeudet. Kirjasarjan pohjalta on määrä työstää tv-sarjaa.

*Nelimaan tarinat*-sarjan ensimmäinen osa *Valkeantuoja* ilmestyi vuonna 2021. Sarja on alakouluikäisille suunnattua fantasiakirjallisuutta. Se kertoo eri kansoihin kuuluvista lapsista, joiden on unohdettava aikuisilta opitut ennakkoluulonsa ratkaistaakseen valtakunnan rauhaa uhkaavan mysteerin. Rouhiainen on tehnyt *Nelimaantarinoita* yhteistyössä kuvittaja Kaisa Rannan kanssa.

Teokset
-------

Susiraja-sarja
* *Kesytön*. Helsinki: Tammi, 2012. ISBN 978-951-31-6647-2.
* *Uhanalainen*. Helsinki: Tammi, 2013. ISBN 978-951-31-7042-4.
* *Jäljitetty*. Helsinki: Tammi, 2014. ISBN 978-951-31-7786-7.
* *Vainuttu*. Helsinki: Tammi, 2015. ISBN 978-951-31-7788-1.

Väki-sarja
* *Muistojenlukija*. Helsinki: Tammi, 2017. ISBN 978-951-31-9662-2.
* *Aistienvartija*. Helsinki: Tammi, 2018. ISBN 978-952-04-0188-7.
* *Unienpunoja*. Helsinki: Tammi, 2020. ISBN 978-952-04-1336-1.

Nelimaan tarinat
* *Valkeantuoja*. Helsinki: Minerva, 2021. ISBN 978-952-375-150-7.

Muut
* *Tuntematon taivas*. Helsinki: Tammi, 2022. ISBN 978-952-04-4099-2.

Palkinnot ja ehdokkuudet
------------------------

* Topelius-palkinto 2018 teoksesta *Muistojenlukija* (2017)
* Kuvastaja-palkinto 2018 teoksesta *Muistojenlukija* (2017)
* Tulenkantaja-palkintoehdokkuus teoksesta *Muistojenlukija* (2017)

Lähteet
-------

1. 1 2  Kirjailijahaastattelu: Elina Rouhiainen *Kirjava satama*.  29.1.2021. Viitattu 10.4.2021.
2. 1 2 3  Kirjailija Elina Rouhiainen eli köyhän lapsuuden: "Kavereilla oli astiastot, meillä vain epämääräisiä kuppeja ja kippoja" *Seura.fi*.  30.8.2017. Viitattu 10.4.2021.
3. 1 2  Idea yliluonnollisesta voimasta tuli kylpyhuoneen suihkuverhosta: "Sitten piti keksiä, mihin sitä käyttää" *Aamulehti*.  16.3.2018. Viitattu 10.4.2021.
4. 1 2 3  Kuka? – Elina Rouhiainen *elinarouhiainen.com*. Viitattu 10.4.2021.
5. ↑   *helsinki.primo.exlibrisgroup.com*. Viitattu 10.4.2021. (englanniksi)
6. ↑  Väki-trilogia – Elina Rouhiainen *elinarouhiainen.com*. Viitattu 11.4.2021.
7. ↑  Rouhiainen, Elina *Kirjasampo.fi*. Viitattu 23.12.2018.
8. ↑  Aitonurmi, Tuomas: Tulenkantaja-palkinnon ehdokkaat 2018 *Kirjasampo.fi*.  9.2.2018. Viitattu 23.12.2018.
9. ↑  Elina Rouhiaisen palkitusta nuortenkirjatrilogiasta tv-sarja  19.4.2018. STT Info. Viitattu 23.12.2018.
10. ↑  Nelimaan tarinat *nelimaantarinat.fi*. Viitattu 10.4.2021.

Aiheesta muualla
----------------

* Elina Rouhiaisen kotisivut
* Rouhiainen Suomen Nuorisokirjailijoiden sivuilla
* Loivamaa, Ismo: *Kotimaisia lasten- ja nuortenkirjailijoita 10*, s. 89–93. Helsinki: Avain, 2014. ISBN 978-952-304-027-4.
* Heikkilä-Halttunen, Päivi: Elina Rouhiainen: Susiraja-sarja FILI.  Arkistoitu 22.12.2014. Viitattu 22.12.2014. (englanniksi)

|  |  |  |  |  |  |  |  |
| --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* ISNI
* VIAF
* WorldCat

 |
|  |
| Kansalliset | 
* Espanja
* Suomi (KANTO)
* Yhdysvallat
* Tšekki
* Puola

 |

 |